CELEX: 32012D0759
Language: mt
Date: 2012-11-29 00:00:00
Title: 2012/759/UE: Deċiżjoni tal-Kunsill tad- 29 ta’ Novembru 2012 li tistabbilixxi l-pożizzjoni li għandha tittieħed f’isem l-Unjoni Ewropea fi ħdan il-Kunsill Ġenerali tal-Organizzazzjoni Dinjija tal-Kummerċ dwar l-adeżjoni tar-Repubblika tat-Taġikistan mad-WTO

8.12.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 336/81
            
         DEĊIŻJONI TAL-KUNSILL
   tad-29 ta’ Novembru 2012
   li tistabbilixxi l-pożizzjoni li għandha tittieħed f’isem l-Unjoni Ewropea fi ħdan il-Kunsill Ġenerali tal-Organizzazzjoni Dinjija tal-Kummerċ dwar l-adeżjoni tar-Repubblika tat-Taġikistan mad-WTO
   (2012/759/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 91, 100(2), u 207(4), flimkien mal-Artikolu 218(9) tiegħu,
   Wara li kkunsidra l-proposta tal-Kummissjoni Ewropea,
   Billi:
   
               (1)
            
            
               Fid-29 ta’ Mejju 2001 il-Gvern tar-Repubblika tat-Taġikistan applika għall-adeżjoni mal-Ftehim ta’ Marrakesh li jistabbilixxi l-Organizzazzjoni Dinjija tal-Kummerċ (WTO), b’konformità mal-Artikolu XII ta’ dak il-Ftehim.
            
         
               (2)
            
            
               Grupp ta’ Ħidma dwar l-adeżjoni tar-Repubblika tat-Taġikistan ġie stabbilit fit-18 ta’ Lulju 2001 sabiex jintlaħaq ftehim dwar it-termini ta’ adeżjoni aċċettabbli għar-Repubblika tat-Taġikistan u l-Membri kollha tad-WTO.
            
         
               (3)
            
            
               Il-Kummissjoni, f’isem l-Unjoni Ewropea, innegozjat sensiela komprensiva ta’ impenji għall-ftuħ tas-suq min-naħa tar-Repubblika tat-Taġikistan li jissodisfaw it-talbiet tal-Unjoni.
            
         
               (4)
            
            
               Dawn l-impenji issa huma inkorporati fil-Protokoll ta’ Adeżjoni tar-Repubblika tat-Taġikistan mad-WTO.
            
         
               (5)
            
            
               L-adeżjoni mad-WTO hija mistennija tagħmel kontribut pożittiv u dejjiemi għall-proċess ta’ riforma ekonomika u għall-iżvilupp sostenibbli fir-Repubblika tat-Taġikistan.
            
         
               (6)
            
            
               Il-Protokoll tas-Sħubija għandu għalhekk jiġi approvat.
            
         
               (7)
            
            
               L-Artikolu XII tal-Ftehim li jistabbilixxi d-WTO jistipula li għandu jintlaħaq ftehim dwar it-termini tas-sħubija bejn il-Membru li qed jissieħeb u d-WTO, u li l-Konferenza Ministerjali tad-WTO tapprova t-termini ta’ adeżjoni min-naħa tad-WTO. L-Artikolu IV.2 tal-Ftehim li jistabbilixxi lid-WTO jipprevedi li matul l-intervalli bejn il-laqgħat tal-Konferenza Ministerjali, il-funzjonijiet tagħha għandhom jitmexxew mill-Kunsill Ġenerali.
            
         
               (8)
            
            
               Għalhekk, jeħtieġ li tiġi stabbilita l-pożizzjoni li għandha ttieħed f’isem l-Unjoni fi ħdan il-Kunsill Ġenerali tad-WTO dwar l-adeżjoni tat-Taġikistan mad-WTO,
            
         ADOTTA DIN ID-DEĊIŻJONI:
   Artikolu 1
   Il-pożizzjoni li għandha tittieħed f’isem l-Unjoni Ewropea fi ħdan il-Kunsill Ġenerali tal-Organizzazzjoni Dinjija tal-Kummerċ dwar l-adeżjoni tar-Repubblika tat-Taġikistan mad-WTO, hija li tapprova l-adeżjoni.
   Artikolu 2
   Din id-Deċiżjoni għandha tidħol fis-seħħ fil-jum tal-adozzjoni tagħha.
   
      Magħmul fi Brussell, id-29 ta’ Novembru 2012.
      
         
            Għall-Kunsill
         
         
            Il-President
         
         N. SYLIKIOTIS